## Odluka o izmjeni i dopuni Odluke o uvjetima i načinu otvaranja i vođenja računa nerezidenata u banci

### NN 54/2006 (17.5.2006.), Odluka o izmjeni i dopuni Odluke o uvjetima i načinu otvaranja i vođenja računa nerezidenata u banci

# HRVATSKA NARODNA BANKA

**1314**

Na temelju članka 38. stavka 3. pod 1) Zakona o Hrvatskoj narodnoj banci
(»Narodne novine«, br. 36/2001.) i članka 30. stavka 4. i 5. Zakona o deviznom
poslovanju (»Narodne novine«, br. 96/2003. i 140/2005.) Savjet Hrvatske narodne
banke na sjednici održanoj 10. svibnja 2006. donio je

## ODLUKU

### O IZMJENI I DOPUNI ODLUKE O UVJETIMA I NAČINU OTVARANJA I VOĐENJA RAČUNA NEREZIDENATA U BANCI

I.

U Odluci o uvjetima i načinu otvaranja i vođenja računa nerezidenata u banci
(»Narodne novine«, br. 111/2003. i 176/2004.) u točki IV., pod 5. briše se tekst
»strane vjerske zajednice,«.

II.

Točka VII. mijenja se i glasi:
»(1) Strano diplomatsko i konzularno predstavništvo, predstav­ništvo
organizacije Ujedinjenih naroda i predstavništvo međunarod­ne organizacije pri
otvaranju nerezidentnog računa u banci prilaže potvrdu Ministarstva vanjskih
poslova i europskih integracija Repub­like Hrvatske da je predstavništvo upisano
u njihovu evidenciju, s priloženim popisom notificiranih osoba. Zahtjevu za
otvaranje računa prilaže se i popis potpisa osoba ovlaštenih za raspolaganje
sredstvima na računu, koji izdaje i ovjerava notificirana odgovorna osoba
predstavništva.
(2) Međunarodna misija koja djeluje na temelju međunarodnog akta, pri otvaranju
nerezidentnog računa u banci podnosi zahtjev za otvaranje računa iz kojeg se
vidi puni naziv misije te naziv međunarodnog akta na temelju kojeg misija
djeluje. Zahtjevu se prilaže potvrda o akreditaciji međunarodne misije pri
nadležnom tijelu u Republici Hrvatskoj te popis potpisa osoba ovlaštenih za
raspolaganje sredstvima na računu. Popis potpisa izdaje i ovjerava notificirana
odgovorna osoba strane misije.
(3) Predstavništvo strane pravne osobe koja obavlja gospodarsku djelatnost u
inozemstvu, pri otvaranju nerezidentnog računa u banci prilaže izvod iz registra
predstavništava koji se vodi pri nadležnom tijelu u Republici Hrvatskoj i popis
potpisa osoba ovlaštenih za raspolaganje sredstvima na računu predstavništva,
ovjeren od odgovorne osobe predstavništva.
(4) Nerezidenti iz ove točke dužni su o svakoj promjeni dokumentacije i/ili
podataka obavijestiti nadležno tijelo u Republici Hrvatskoj pri kojem su
evidentirani kao i banku u kojoj imaju otvoren račun.«

III.

Točke IX. i X. Odluke brišu se.

IV.

Točka XVI. Odluke mijenja se i glasi:
»(1) Pravne osobe sa sjedištem u inozemstvu, trgovci pojedinci, obrtnici i druge
fizičke osobe sa sjedištem odnosno prebivalištem u inozemstvu koje samostalnim
radom obavljaju gospodarsku djelatnost u inozemstvu za koju su registrirane,
strane udruge i druge strane organizacije te podružnice rezidentnih trgovačkih
društava koje posluju u inozemstvu mogu mjesečno uplatiti na svoj račun gotovinu
u stranoj valuti u vrijednosti do 25.000,00 eura te mogu podići sa svoga računa
stranu gotovinu bez ograničenja glede iznosa. Polaganje većih iznosa strane
gotovine moguće je samo uz odobrenje Hrvatske narodne banke.
(2) Nerezidenti iz prethodnog stavka mogu bez ograničenja podizati odnosno
polagati na svoj nerezidenti račun gotovinu u kunama.«

V.

Ova odluka stupa na snagu osmog dana od dana objave u »Narodnim novinama«.

O.br. 689/2006.
Zagreb, 10. svibnja 2006.

Predsjednik
Savjeta Hrvatske narodne banke
guverner
Hrvatske narodne banke
**Željko
Rohatinski**, v. r.

Odluka, NN 54/2006-1314
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)